ร้านทิพวรรณเป็นร้านที่ควบอาหารเวียตนามและอีสานเข้าด้วยกัน เป็นร้านที่เรารู้จักและมาทานค่อนข้างบ่อยตั้งแต่ร้านยังเป็นร้านสองคูหา และสามารถจอดรถริมถนนได้ เพราะอาหารร้านนี้รสชาดจัดว่าดีพอควรและมีหลากหลายให้เลือก แต่จากการจราจรที่หนาแน่นแบบสุดๆในบริเวณแยกวัดพระศรีมหาธาตุ ทำให้ห่างกันไปหลายปี จนในปัจจุบันได้ขยายออกไปจนเป็นร้านขนาดใหญ่ และมีส่วนของร้านกาแฟเพิ่มขึ้นมา เป็นที่สะดุดตาทีเดียว เราจึงถือโอกาสไปทานอีกครั้ง แม้ว่าจะต้องจอดรถริมถนน ที่ต้องเสี่ยงกับใบสั่งพอสมควร ในส่วนสภาพของร้านก็จัดว่าสะอาด สวยงาม นั่งสบาย รวมทั้งห้องน้ำก็สะอาดดี พรักงานก็ดูแลเอาใจใส่ค่อนข้างดี มีการใช้แทบเล็ตมาช่วยในการรับออเดอร์และคิดเงิน ทำให้สะดวกและรวดเร็วดี แต่ที่เป็นปัญหาก็คงจะเป็นรสชาดอาหาร ที่ทำให้ผิดหวังเป็นอันมาก เริ่มจากที่เราสั่ง ก๋วยจั้บญวน และส้มตำ สองจานนี้รสชาดยังใช้ได้อยู่  แต่อาหารประเภททานเล่นที่สั่ง คือ แหนมเนือง ปอเปี๊ยทอด กุ้งพันอ้อย เหมือนทำทั้งเอาไว้นานแล้ว ทั้งเหนียวและชีด แต่สำหรับ เส้นหมี่หมูย่างใบชะพลู มันกลายเป็นหมูย่างอย่างแห้งมากๆ เสริฟโดยวางไว้บนใบชะพลู ไม่ได้หมักและม้วนย่างเป็นไม้แบบอาหารญวน นอกจากนั้นก็เอาเครื่องแหนมเนืองกับเส้นหมี่ลวกมาเป็นเครื่องเคียง ซึ่งเราคิดว่าเป็นเมนูที่เพี้ยนจากดั้งเดิมอย่างมาก โดยเฉพาะน้ำจิ้ม ที่ทำเหมือนอาจาดหมูสะเต๊มากกว่า ก็นับว่าเป็นเมนูที่ครีเอทแบบแปลกๆดี สำหรับราคาก็จัดว่าไม่ถูกแต่ก็ไม่แพงจนเกินไป โดยรวมแล้วร้านนี้ก็ยังคงอาศัยพึ่งพิงได้ แต่ก็คงต้องเลือกสั่งอาหารหน่อย